CELEX: 32011H0723(05)
Language: bg
Date: 2011-07-12 00:00:00
Title: Препоръка на Съвета от 12 юли 2011 година за прилагане на общите насоки на икономическите политики на държавите-членки, чиято парична единица е еврото

23.7.2011   
            
            
               BG
            
            
               Официален вестник на Европейския съюз
            
            
               C 217/15
            
         ПРЕПОРЪКА НА СЪВЕТА
   от 12 юли 2011 година
   за прилагане на общите насоки на икономическите политики на държавите-членки, чиято парична единица е еврото
   2011/C 217/05
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 136, във връзка с член 121, параграф 2 от него,
   като взе предвид препоръката на Европейската комисия,
   като взе предвид заключенията на Европейския съвет,
   след консултация с Икономическия и финансов комитет,
   като има предвид, че:
   
               (1)
            
            
               На 20 юни 2011 г. Еврогрупата проведе дискусия относно прилагането на общите насоки на икономическите политики на държавите-членки, чиято парична единица е еврото (наричани по-нататък „държави-членки от Еврозоната“), като призна необходимостта от допълнително засилване в рамките на Еврогрупата на координацията на политиките и мониторинга върху прилагането на препоръките, отправени към държавите-членки, чиято парична единица е еврото.
            
         
               (2)
            
            
               На 26 март 2010 г. Европейският съвет постигна съгласие по предложението на Комисията да се започне изпълнението на нова стратегия за работни места и растеж — стратегията „Европа 2020“ — въз основа на засилена координация на икономическата политика, която ще бъде съсредоточена върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.
            
         
               (3)
            
            
               На 13 юли 2010 г. Съветът прие препоръка относно основните насоки за икономическите политики на държавите-членки и Съюза (2010—2014 г.). Държавите-членки и, когато е уместно, ЕС бяха приканени да вземат предвид насоките за целите на своите икономически политики.
            
         
               (4)
            
            
               На 12 януари 2011 г. Комисията прие първия годишен обзор на растежа, с което постави началото на нов цикъл на икономическото управление в ЕС и на първия европейски семестър за предварителна интегрирана координация на политиката съгласно стратегията „Европа 2020“.
            
         
               (5)
            
            
               На 25 март 2011 г. Европейският съвет утвърди приоритетите за фискалната консолидация и структурната реформа (в съответствие със заключенията на Съвета от 15 февруари и 7 март 2011 г. и въз основа на годишния обзор на растежа, изготвен от Комисията). Той подчерта необходимостта да се даде приоритет на възстановяването на стабилността на бюджетите и фискалната устойчивост, намаляването на безработицата чрез реформи на пазара на труда и полагането на нови усилия за повишаване на растежа. Съветът поиска от държавите-членки да отразят тези приоритети в конкретни мерки, които да бъдат включени в техните програми за стабилност или програми за конвергенция и в националните програми за реформи.
            
         
               (6)
            
            
               На 25 март 2011 г. Европейският съвет също така прикани държавите-членки, участващи в пакта „Евро плюс“, да представят своите ангажименти достатъчно рано, за да бъдат включени в програмите им за стабилност или в програмите им за конвергенция и в националните програми за реформи.
            
         
               (7)
            
            
               През април и май 2011 г. държавите-членки от Еврозоната представиха своите програми за стабилност от 2011 г., които обхващат периода 2011—2014 г., и своите национални програми за реформи за 2011 г. Тези програми бяха оценени едновременно.
            
         
               (8)
            
            
               Опитът, натрупан през първото десетилетие от въвеждането на еврото, като цяло подчерта многото предимства на единната валута. При все това глобалната криза имаше за резултат силно свиване на икономиката през 2009 г., което снижи нивото на БВП на Еврозоната до под това от 2006 г. Докато през 2010 г. БВП нарасна отново, производството още остава на ниво под това от 2007 г. Вследствие на това безработицата в Еврозоната нарасна от 7,6 % през 2007 г. до 10,1 % през 2010 г. Състоянието на публичните финанси в Еврозоната се влоши, което предизвика съществена преоценка на рисковете за държавния дълг в някои държави-членки от Еврозоната и доведе до рискове за макроикономическата стабилност. Сега отново се наблюдава растеж, като има различия между държавите-членки, отразяващи както структурни, така и циклични различия. Кризата доведе до намаляване на макроикономическите дисбаланси, които се бяха появили преди нея. Остава да се види обаче дали това е достатъчно и трайно явление.
            
         
               (9)
            
            
               Бюджетните баланси в Еврозоната като цяло започнаха да се подобряват през 2010 г. и, въз основа на прогнозата на службите на Комисията от пролетта, при условие че политиките останат непроменени, се очаква да продължат да се подобряват през 2011 г. Въпреки това публичният дълг ще продължи да се увеличава до 2012 г. Ако не се вземат мерки в идните години, това може да застраши дългосрочната фискална устойчивост, като се има предвид комбинацията от нисък потенциален растеж и неблагоприятни демографски промени. През 2010 г. дефицитът в Еврозоната намаля до 6 % от БВП, като в същото време съотношението на дълга се увеличи до 85,1 % от БВП. Съгласно целите на програмата за стабилност от 2011 г. дефицитът в Еврозоната ще спадне до 1,3 % от БВП през 2014 г. и съотношението на дълга отново ще намалее до под 85 % от БВП през 2014 г., след като достигне своята най-висока стойност през 2012 г. Такъв курс на фискална консолидация за Еврозоната като цяло би бил съвместим със съгласуваната стратегия за изход от кризата и необходимостта от възвръщане на стабилността на публичните финанси в контекста на засилващото се възстановяване. Вероятността му за успех се повишава от факта, че се предвижда при консолидацията да се даде приоритет на намаляването на разходите спрямо нарастването на данъците. Все още обаче не е потвърдено реалното прилагане на някои от мерките. Освен това няколко държави-членки от Еврозоната наскоро въведоха нови фискални правила или обявиха засилването на съществуващите такива, но в някои държави-членки от Еврозоната може да са необходими допълнителни мерки, за да станат тези правила напълно ефективни. Предвид застаряващото население реформите на пенсионната система и на системата за социална сигурност не са достатъчни за гарантиране на обща дългосрочна фискална устойчивост.
            
         
               (10)
            
            
               Отразената в провежданите политики реакция на ЕС доведе до подобрено функциониране и стабилност на финансовата система. Предизвикателствата във финансовия сектор пред няколко държави-членки от Еврозоната включват уязвимост на банките от допълнителни загуби от техните портфейли или въвеждане на по-строги условия за пазарите за рефинансиране, продължаване на преструктурирането и рекапитализацията на банковия сектор. При стабилизирането на условията във финансовия сектор ще бъде необходимо постепенно преустановяване на подкрепата на публичния сектор за банковия сектор, като при това се вземат надлежно предвид особените обстоятелства, характерни за банковите сектори на държавите-членки. Справянето с тези предизвикателства ще спомогне за намаляване на несигурността по отношение на условните публични задължения.
            
         
               (11)
            
            
               Подобренията в продуктивността и конкурентоспособността, както и отстраняването на структурните пречки пред местното търсене от страна на частни лица са необходими за увеличаване на потенциала за растеж на Еврозоната и за да се реши проблемът с макроикономическите дисбаланси в Еврозоната. В тази връзка държавите-членки от Еврозоната оповестиха редица структурни реформи в своите национални програми за реформи. При все това все още има недостатъци при мерките, необходими за подобряване на функционирането на техните продуктови пазари и пазари на труда, по-специално относно секторите на услугите, благоприятстващата растежа фискална консолидация и системата за определяне на заплати.
            
         
               (12)
            
            
               С цел да се гарантира правилното функциониране на Икономическия и паричен съюз (ИПС) държавите-членки от Еврозоната имат особеното задължение да приемат, че техните икономически политики са предмет на обща загриженост поради възможността от разпространение на последици между държавите, които имат обща парична единица. Поради това се доказа необходимостта от по-всеобхватен и постоянен основен преглед на координацията на икономическата политика на равнището на ЕС и на равнището на Еврозоната с оглед на кризата и настоящите предизвикателства. Интегрираният годишен цикъл за наблюдение, заложен в „европейския семестър“, засилената рамка за икономическо управление, създаването на Европейския съвет за системен риск (ЕССР) и Европейските надзорни агенции, както и на Европейския механизъм за стабилност са съществени елементи, някои от които все още не са напълно приети и/или приложени. Пактът „Евро плюс“ допълнително засилва тази рамка.
            
         
               (13)
            
            
               Комисията направи оценка на програмите за стабилност и националните програми за реформи на държавите-членки на Еврозоната, като взе предвид необходимостта от засилване на общото икономическо управление на Еврозоната. Тя счита, че е необходимо стриктно придържане към бюджетните цели, заедно със засилване в някои държави-членки от Еврозоната, както и допълнителни мерки за засилване на фискалните правила и устойчивост. Следва също така да бъдат предприети допълнителни стъпки за подобряване на финансовата стабилност, благоприятстващите икономическия растеж данъчни реформи и мерки за консолидация, механизмите за определяне на заплатите, конкуренцията в секторите на услугите и изпълнението на пакта „Евро плюс“,
            
         ПРЕПОРЪЧВА държавите-членки, чиято парична единица е еврото, в периода 2011—2012 г. да предприемат действия за:
   
               1.
            
            
               Стриктно придържане към бюджетните цели, установени в техните програми за стабилност от 2011 г., както и в меморандумите за разбирателство в държавите-членки, получаващи финансова помощ от ЕС/МВФ и, където е приложимо, засилване на усилията за консолидация в съответствие със становището на Съвета. По-специално осигуряване подходящо фискално усилие с цел коригиране на прекомерните дефицити и напредък към постигането на средносрочните бюджетни цели. Използване на всички неочаквани, благоприятни във фискално отношение промени, за да ускорят корекцията. Това би следвало да доведе и до подобрение на динамиката на публичния дълг.
            
         
               2.
            
            
               Гарантиране на фискална дисциплина както на национално, така и на поднационално ниво, по-специално чрез въвеждане или засилване на достатъчно стабилни и обвързващи фискални рамки.
            
         
               3.
            
            
               Продължаване на провеждането на реформи на системите за социална сигурност, които гарантират фискална устойчивост, с отделяне на дължимо внимание на изискването за подходящ размер на пенсиите и социалните придобивки, по-специално чрез съобразяване на пенсионните системи с националната демографска ситуация.
            
         
               4.
            
            
               Подобряване на функционирането и стабилността на финансовата система, незабавно използване на резултатите от предстоящите стрес-тестове на равнището на ЕС, за да се гарантира, че банковият сектор продължава да подобрява своята устойчивост на възможни допълнителни загуби или ограничения на финансирането и че нежизнеспособните финансови институции са в състояние да се преструктурират или да излязат от пазара, без да създават ненужно напрежение на финансовите пазари.
            
         
               5.
            
            
               Продължаване на данъчните реформи, които дават приоритет на благоприятстващи растежа данъчни източници, като при това се запазват общите данъчни приходи, в частност чрез намаляване на данъчното облагане на труда, за да стане той привлекателен; при намаляване на публичните разходи — осигуряване на защита за позиции, които увеличават растежа, като разходи за научноизследователска и развойна дейност; когато е необходимо — изменение на споразуменията за определяне на заплатите и механизмите за индексация, съгласувано със социалните партньори и в съответствие с националните практики, така че да се гарантира, че заплатите растат в зависимост от продуктивността и конкурентоспособността, и равнището на заетост.
            
         
               6.
            
            
               Въвеждане на допълнителни реформи, насочени към подобряване на конкуренцията в сектора на услугите, в частност чрез премахване на неоправдани ограничения в областта на професионалните услуги, търговията на дребно и мрежовите индустрии.
            
         
               7.
            
            
               Пълно изпълнение на ангажиментите, поети по пакта „Евро плюс“, така че да се увеличат растежът, конкурентоспособността и заетостта в зоната.
            
         
      Съставено в Брюксел на 12 юли 2011 година.
      
         
            За Съвета
         
         
            Председател
         
         J. VINCENT-ROSTOWSKI